KOMISIJAS ATZINUMSatbilstīgi Līguma par Eiropas Savienības darbību 294. panta 7. punkta c) apakšpunktam, par Eiropas Parlamenta grozījumu[-iem]Padomes nostājā attiecībā uz priekšlikumu EIROPAS PARLAMENTA UN PADOMES DIREKTĪVAIpar elektrisko un elektronisko iekārtu atkritumiem (EEIA) /* COM/2012/0139 final - 2008/0241 (COD) */





2008/0241 (COD) KOMISIJAS ATZINUMS atbilstīgi Līguma par Eiropas Savienības darbību 294. panta 7. punkta c) apakšpunktam, par Eiropas Parlamenta grozījumu[-iem] Padomes nostājā attiecībā uz priekšlikumu EIROPAS PARLAMENTA UN PADOMES DIREKTĪVAI par elektrisko un elektronisko iekārtu atkritumiem (EEIA) (Dokuments attiecas uz EEZ) 1. Ievads Līguma par Eiropas Savienības darbību 294. panta 7. punkta c) apakšpunkts paredz, ka Komisijai jāsniedz atzinums par Eiropas Parlamenta otrajā lasījumā ierosinātajiem grozījumiem. Komisija šeit izklāsta savu atzinumu par grozījumiem, ko ierosinājis Parlaments. 2. Pamatinformācija Komisija 2008. gada 3. decembrī pieņēma priekšlikumu Direktīvai par elektrisko un elektronisko iekārtu atkritumiem (EEIA). Ekonomikas un sociālo lietu komiteja sniedza atzinumu 2009. gada 11. jūnijā. Reģionu komiteja pieņēma atzinumu 2009. gada 4. decembrī. Eiropas Parlaments pieņēma nostāju pirmajā lasījumā 2011. gada 3. februārī. Padome panāca politisko vienošanos par priekšlikumu 2011. gada 14. martā un pieņēma kopējo nostāju 2011. gada 19. jūlijā. Eiropas Parlaments pieņēma nostāju otrajā lasījumā 2012. gada 19. janvārī. Komisija 2012. gada 18. janvārī plenārsēdē sniedza deklarācijas, lai paskaidrotu dažas Komisijas nostājas un nodomus nolūkā atvieglināt vienošanos otrajā lasījumā. 3. Komisijas priekšlikuma mērķis EEIA pārstrādātā priekšlikuma (2008. g.) konkrētie mērķi bija uzlabot resursefektivitāti un nodrošināt elektrisko un elektronisko iekārtu atkritumu pienācīgu apstrādi, nosakot tādus jaunus mērķus savākšanas jomā, kas atbilst faktiskajai situācijai katrā dalībvalstī. Citi mērķi bija samazināt nevajadzīgu administratīvo slogu un nodrošināt labāku īstenošanu, jo īpaši nosakot pierādījumu sniegšanas pienākumu par tādu lietotu iekārtu eksportu, par kuru ir aizdomas, ka tie ir EEIA. 4. Komisijas piezīmes Eiropas Parlaments 2012. gada 19. janvāra plenārsēdē pieņēma kompromisu, par ko bija vienojies ar Padomi, lai otrajā lasījumā panāktu vienošanos. Kompromisu saturošais grozījums lielākoties skar šādus aspektus: – jaunu savākšanas mērķu noteikšana katrā dalībvalstī septiņus gadus pēc stāšanās spēkā ar starpposma mērķi četrus gadus pēc stāšanās spēkā; – sīko EEIA atpakaļpieņemšana lielos mazumtirdzniecības veikalos, ja nevar uzrādīt alternatīvas shēmas, kas būtu vismaz tikpat efektīvas; – darbības jomas paplašināšana nolūkā ietvert visas elektriskās un elektroniskās ierīces sešus gadus pēc direktīvas stāšanās spēkā, ar papildu atbrīvojumiem un pēc pārskatīšanas, kas jāveic Komisijai; – reģistrācijas un paziņošanas prasību harmonizēšana, vienlaikus atzīstot, ka šīs prasības principā ir nosakāmas valsts līmenī efektīvas izpildes panākšanai; – obligāto prasību ieviešana attiecībā uz lietotu iekārtu pārvadāšanu, par ko būtu aizdomas, ka tā ir nelegāla atkritumu pārvadāšana, tostarp iekļaujot pierādīšanas pienākuma maiņu un īpašas atkāpes. Komisijai šis kompromiss ir pieņemams, jo tas ir saskaņā ar priekšlikuma vispārīgo mērķi un galvenajām iezīmēm. Komisija uzsver, ka obligātajām prasībām attiecībā uz pārvadājumiem nevajadzētu traucēt lietotu iekārtu likumīgu tirdzniecību. Ja ir aizdomas par to, ka pārvadājumi de facto ir nelegāli atkritumu pārvadājumi, VI pielikumā dalībvalstīm sniegts juridiskais instruments situācijas noskaidrošanai. 5. Secinājums Komisija piekrīt grozījumam, par kuru Eiropas Parlaments nobalsojis otrajā lasījumā saskaņā ar iepriekš aprakstīto Padomes un Eiropas Parlamenta teksta kompromisa redakciju. Komisija pieņem pielikumā izklāstītās deklarācijas. Pielikumā: Komisijas deklarācijas Deklarācija par izstrādājumu konstruēšanu (EEIA 4. pants) Ekodizaina pasākumi var dot ieguldījumu, kas palīdzēs īstenot Direktīvā par elektrisko un elektronisko iekārtu atkritumiem izvirzītos mērķus atbilstīgi Ceļveža par resursu efektīvu izmantošanu Eiropā (COM(2011)571) nostādnēm. Komisija, ja un kad tiks ieviesti jauni īstenošanas pasākumi vai arī pārskatīti vecie, kas pieņemti saskaņā ar Direktīvu 2009/125/EK attiecībā uz produktiem, uz kuriem attiecas arī EEIA direktīva, ņems vērā atkārtotas izmantošanas un otrreizējās pārstrādes parametrus, kas doti Direktīvas 2009/125/EK I pielikuma 1. daļā, un novērtēs iespēju ieviest prasības attiecībā uz šādu produktu atkārtotu izmantošanu, vieglu demontāžu un pārstrādājamību. Deklarācija par īpašām atkāpēm no savākšanas mērķiem (EEIA 7. pants) Jaunās EEIA direktīvas 7. panta 4. punktā ir paredzēta iespēja īstenot pārejas pasākumus, lai novērstu grūtības, kas dalībvalstij rodas īpašu valsts apstākļu dēļ, īstenojot šajā pantā minētos savākšanas mērķus. Komisija uzsver, ka, virzoties uz resursu ziņā efektīvu Eiropu, ir svarīgi noteikt augstus EEIA savākšanas mērķus un ka pārejas pasākumus var izmantot tikai ārkārtējos apstākļos. Sastopamajām problēmām un ārkārtējiem apstākļiem, kas tās izraisa, jābūt objektīviem, labi dokumentētiem un pārbaudāmiem. Deklarācija par nanomateriāliem (EEIA 8. pants un VII pielikums) Eiropas Parlaments un Padome ir vienojušies aicināt Komisiju izvērtēt, vai ir nepieciešama īpaša pieeja attiecībā uz nanomateriālus saturošām EEI. Šajā kontekstā Komisija uzskata par nanomateriāliem tādus materiālus, kas atbilst Komisijas Ieteikumā 696/2011 sniegtajai definīcijai. Dažu nanomateriālu izraisītais potenciālais risks būtu jāidentificē ar ierīcēm, kas ir pieejamas saskaņā ar šim nolūkam piemērojamiem tiesību aktiem. Ja par konkrētiem nanomateriāliem ir redzams, ka tie rada risku cilvēka veselībai un videi, Komisija izvērtēs, vai ir nepieciešama īpaša pieeja un pienācīgi grozīs VII pielikumu. Deklarācija par īstenošanas aktu piemērošanu (EEIA 7. panta 5. punkts un 23. panta 4. punkts) Komisija uzskata, ka 7. panta 5. punktā un 23. panta 4. punktā Komisijai piešķirtajām pilnvarām jābūt deleģētajām pilnvarām, lai pienācīgi atspoguļotu uzticēto pilnvaru veidu saskaņā ar Līguma par ES darbību 290. pantu. Taču, tiecoties panākt kompromisu, Komisija nenostāsies pret kvalificētu balsu vairākumu, kas atbalsta prezidentūras dokumentu. Tomēr šajā konkrētajā jautājumā Komisija patur tiesības izmantot līgumā paredzētos tiesiskās aizsardzības līdzekļus un prasīt Tiesas skaidrojumu par 290. un 291. panta norobežojuma problēmu. KOMISIJAS DEKLARĀCIJA PAR ĪSTENOŠANAS TIESĪBU AKTU PIEŅEMŠANAS PROCEDŪRU Komisija uzsver, ka sistemātiski izmantot Regulas (ES) Nr. 182/2011 (OV L 55, 28.2.2011., 13. lpp.) 5. panta 4. punkta otrās daļas b) punktu ir pretrunā šīs regulas burtam un garam. Šo normu izmanto, ja ir īpaša vajadzība atkāpties no pamatprincipa, kas ir: ja atzinums nav sniegts, Komisija drīkst pieņemt īstenošanas akta projektu. Otrās daļas b) punktu, kas ir 5. panta 4. punktā paredzētā vispārīgā noteikuma izņēmums, nedrīkst uzskatīt par tādu, par kura izmantošanu likumdevējs var izšķirties pēc saviem ieskatiem; tas jāinterpretē ar ierobežojumiem, un tātad tā izmantošana jāpamato.